A Bíróság (nagytanács) 2012 július 19-i ítélete (a Landesarbeitsgericht Berlin [Németország] előzetes döntéshozatal iránti kérelme) - Ahmed Mahamdia kontra Algériai Demokratikus Népi Köztársaság
(C-154/11. sz. ügy)
(Polgári ügyekben folytatott igazságügyi együttműködés - 44/2001/EK rendelet - Joghatóság egyedi munkaszerződések esetén - Harmadik állam nagykövetségével kötött szerződés - A munkáltató állam mentessége - A 18. cikk (2) bekezdése szerinti "fióktelep, képviselet és más telephely" fogalma - Harmadik állam bíróságainak joghatóságát kikötő megállapodásnak a 21. cikkel való összeegyeztethetősége)
Az eljárás nyelve: német
A kérdést előterjesztő bíróság
Landesarbeitsgericht Berlin
Az alapeljárás felei
Felperes: Ahmed Mahamdia
Alperes: Algériai Demokratikus Népi Köztársaság
Tárgy
Előzetes döntéshozatal iránti kérelem - Landesarbeitsgericht Berlin - A polgári és kereskedelmi ügyekben a joghatóságról, valamint a határozatok elismeréséről és végrehajtásáról szóló, 2000. december 22-i 44/2001/EK tanácsi rendelet (HL 2001. L 12., 1. o.; magyar nyelvű különkiadás: 19. fejezet, 4. kötet, 42. o.; helyesbítések: HL 2006. L 242., 6. o., HL 2011. L 124., 47. o.) 18., 19. és 21. cikkének értelmezése - Olyan felperes elbocsátása miatti jogvitára vonatkozó bírósági joghatóság, aki egy tagállamnak és egy harmadik államnak egyaránt állampolgára, és akit e harmadik államnak az e tagállamban lévő nagykövetsége e harmadik állam bíróságainak joghatóságát kikötő munkaszerződés alapján gépjárművezetőként alkalmazott e tagállamban
Rendelkező rész
A polgári és kereskedelmi ügyekben a joghatóságról, valamint a határozatok elismeréséről és végrehajtásáról szóló, 2000. december 22-i 44/2001/EK tanácsi rendelet 18. cikkének (2) bekezdését úgy kell értelmezni, hogy valamely harmadik államnak az egyik tagállam területén található nagykövetsége az e rendelkezés értelmében vett "telephelynek" minősül a nagykövetség által a küldő állam nevében kötött munkaszerződésre vonatkozó jogvitában, amennyiben a munkavállaló által ellátott feladatok nem tartoznak a közhatalom gyakorlásának körébe. Az ügyben eljáró nemzeti bíróság feladata a munkavállaló által ellátott feladatok pontos jellegének meghatározása.
A 44/2001 rendelet 21. cikkének 2. pontját úgy kell értelmezni, hogy a valamely jogvita keletkezését megelőzően kötött, joghatóságot kikötő megállapodás e rendelkezés hatálya alá tartozik, amennyiben biztosítja a munkavállaló számára annak lehetőségét, hogy az e rendelet 18. és 19. cikkében foglalt különös szabályok alapján rendesen joghatósággal rendelkező bíróságokon kívül más bíróságokhoz forduljon, beleértve adott esetben az Unió területén kívül található bíróságokat.
____________
1 - HL C 173., 2011.6.11.